Gewapende mans steel hond by DBVArgieffoto Drie mans het ŉ sekuriteitswag by die Tshwane-DBV in Pretoria glo met ŉ vuurwapen gedreig en ŉ bulterriër-reun gesteel. Volgens Korky Levanon, woordvoerder van die Tshwane DBV, het die voorval by hul Waltloo-tak in die ooste van Pretoria plaasgevind, het Beeld Donderdag berig. “ŉ Wag het deur die aand ŉ geraas by die hokke gehoor. Toe hy gaan ondersoek instel, het hy op drie mans afgekom. Een van die mans het ŉ vuurwapen gehad,” het Levanon gesê. Die mans het glo gedreig om die wag te skiet en het met Achilles, ŉ rondloper bulterriër-reun wat deur ŉ barmhartige samaritaan na die DBV gebring is, gevlug. Die wag het kort daarna hulp ontbied op sy tweerigtingradio. Toe die polisie by die toneel opgedaag het, was die mans en die hond reeds weg. “Mense het al vantevore diere gesteel, maar dit is die eerste keer dat rowers met ŉ vuurwapen toeslaan,” het Levanon gesê. – Sapa